**Extras din ORDIN nr. 5561 din 7 octombrie 2011 pentru aprobarea Metodologiei privind formarea continuă a personalului din învăţământul preuniversitar**

**SECŢIUNEA 4: Finanţarea activităţilor de formare continuă**

**Art. 83**

Ministerul Educaţiei, Cercetării, Tineretului şi Sportului are drept de iniţiativă în domeniile politicii financiare şi a resurselor umane din domeniul educaţiei şi colaborează cu alte ministere, cu autorităţi locale, structuri asociative reprezentative ale autorităţilor administraţiei publice locale, cu asociaţii reprezentative ale părinţilor, asociaţii reprezentative profesionale ale cadrelor didactice, precum şi cu sindicatele reprezentative la nivel de ramură învăţământ.

**Art. 84**

Cheltuielile cu formarea continuă a personalului se asigură din bugetul de stat, din sume defalcate din taxa pe valoarea adăugată şi alte venituri ale bugetului de stat, prin bugetele locale, în cadrul finanţării de bază, în conformitate cu prevederile art. 104 alin (2) punctul b) din Legea educaţiei naţionale nr. **1/2011**.

**Art. 85**

**(1)**Utilizarea bugetului alocat formării continue/ perfecţionării cadrelor didactice din unităţile de învăţământ preuniversitar, în baza costului standard per elev/preşcolar, se realizează pe baza analizei numărului de inspecţii curente şi speciale planificate în anul bugetar respectiv, a numărului de cadre didactice planificate să participe la formarea continuă pentru acumularea de credite la fiecare interval consecutiv de 5 ani, la programele din oferta caselor corpului didactic avizată de MECTS, şi la alte programe - în concordanţă cu obiectivele stabilite în domeniul dezvoltării resurselor umane.

**(2)Ordinea de alocare** a resurselor financiare, pentru formarea continuă a cadrelor didactice la nivelul fiecărui judeţ/ Municipiul Bucureşti este următoarea:

**a)**acoperirea cheltuielilor implicate de obţinerea gradelor didactice, plata inspecţiilor şi a comisiilor din centrele de formare/ perfecţionare pentru cadrele didactice;

**b)**plata inspecţiilor speciale efectuate cadrelor didactice care au solicitat recunoaşterea gradului didactic I pe baza titlului ştiinţific de doctor;

**c)**susţinerea financiară a programelor acreditate de Ministerul Educaţiei, Cercetării, Tineretului şi Sportului, furnizate de casele corpului didactic sau de universităţi;

**d)**susţinerea financiară a programelor din oferta caselor corpului didactic, avizată de Ministerul Educaţiei, Cercetării, Tineretului şi Sportului;

**e)**alte programe, în concordanţă cu obiectivele strategice în domeniul resurselor umane ale Ministerului Educaţiei, Cercetării, Tineretului şi Sportului şi în concordanţă cu nevoile de formare identificate de inspectoratele şcolare.

**(3)**Activităţile de formare continuă/ perfecţionare se vor desfăşura exclusiv în centre de formare/ perfecţionare sau în instituţii/ unităţi de învăţământ din judeţ acreditate conform legii.

**(4)**Activităţile de formare continuă/ perfecţionare în care este necesară cazarea participanţilor se vor organiza, cu prioritate, în spaţii aparţinând unităţilor din sistemul naţional de învăţământ.

**Art. 86**

Finanţarea activităţilor de perfecţionare a pregătirii profesionale a cadrelor didactice şi didactice auxiliare, pentru implementarea politicilor şi strategiilor Ministerului Educaţiei, Cercetării, Tineretului şi Sportului se asigură de la bugetul de stat, prin bugetul Ministerului Educaţiei, Cercetării, Tineretului şi Sportului, în conformitate cu prevederile art. 111 alin (1) punctul e) din Legea educaţiei naţionale nr. **1/2011**.

**Art. 87**

**(1)**Finanţarea cheltuielilor privind inspectoratele şcolare, casele corpului didactic, palatele şi cluburile copiilor şi elevilor, cluburile sportive şcolare, se asigură din bugetul de stat, prin bugetul Ministerului Educaţiei, Cercetării, Tineretului şi Sportului, în conformitate cu prevederile art. 111 alin (2) din Legea educaţiei naţionale nr. **1/2011**.

**(2)**În cazul Palatului Naţional al Copiilor, MECTS va include sumele pentru formarea/perfecţionarea personalului didactic din PNC în bugetul alocat acestei unităţi de învăţământ, menţionând destinaţia acestora.

**Art. 88**

Finanţarea învăţării pe tot parcursul vieţii se realizează prin fonduri publice şi private pe baza parteneriatului public-privat, prin finanţare şi cofinanţare din partea angajatorilor, organizaţiilor nonguvernamentale, prin fonduri nerambursabile din programe europene, prin conturi de educaţie permanentă şi prin contribuţia beneficiarilor.